**ΔΕΛΤΙΟ ΤΥΠΟΥ**

**Η Ελλάδα στην ηγεσία της WAIPA**

**Ο Δρ. Μαρίνος Γιαννόπουλος, Διευθύνων Σύμβουλος της Enterprise Greece,**

**εξελέγη EU Regional Director στο Διοικητικό Συμβούλιο**

**της Παγκόσμιας Ένωσης Οργανισμών Προώθησης Επενδύσεων (WAIPA)**

**Αθήνα, 22 Οκτωβρίου 2025 |** Η Ελλάδα ενισχύει τη θέση της στον διεθνή επενδυτικό χάρτη, με την εκλογή του Δρ. Μαρίνου Γιαννόπουλου, Διευθύνοντος Συμβούλου της Enterprise Greece, ως EU Regional Director στο Διοικητικό Συμβούλιο της World Association of Investment Promotion Agencies (WAIPA), κατά την ετήσια Παγκόσμια Διάσκεψη Επενδύσεων (World Investment Conference) που πραγματοποιήθηκε στη Σάρτζα των Ηνωμένων Αραβικών Εμιράτων, σήμερα 21 Οκτωβρίου 2025.

Η εκλογή αυτή αποτελεί σημαντική αναγνώριση του αυξανόμενου κύρους και της διεθνούς αξιοπιστίας της Ελλάδας στον τομέα της προσέλκυσης επενδύσεων, καθώς και του ουσιαστικού έργου της Enterprise Greece στην προώθηση της χώρας ως στρατηγικού κόμβου και αξιόπιστου εταίρου της παγκόσμιας επενδυτικής κοινότητας.

Παράλληλα, εξελέγη μέλος του Διοικητικού Συμβουλίου της WAIPA και ο κ. Μάριος Ταννούσης, Διευθύνων Σύμβουλος της Invest Cyprus, ως Regional Director για την Ανατολική Ευρώπη, γεγονός που αναδεικνύει τη στρατηγική σημασία της Μεσογείου στον παγκόσμιο επενδυτικό χάρτη.

Η WAIPA (World Association of Investment Promotion Agencies) ιδρύθηκε το 1995 με την υποστήριξη της UNCTAD και αποτελεί σήμερα το κορυφαίο παγκόσμιο φόρουμ συνεργασίας μεταξύ εθνικών και περιφερειακών οργανισμών προώθησης επενδύσεων (IPAs).

Περισσότεροι από 170 οργανισμοί από 130 χώρες συμμετέχουν ενεργά στο δίκτυο, ανταλλάσσοντας τεχνογνωσία, εμπειρίες και βέλτιστες πρακτικές.

Η WAIPA επιδιώκει να ενισχύσει τη διεθνή συνεργασία, να προωθήσει επενδύσεις που συμβάλλουν στη βιώσιμη ανάπτυξη και να προσφέρει τεχνική υποστήριξη και κατάρτιση στα μέλη της, ενδυναμώνοντας το ρόλο τους στη χάραξη και υλοποίηση εθνικών επενδυτικών πολιτικών.

Με την υποστήριξη διεθνών οργανισμών όπως ο ΟΟΣΑ και η Παγκόσμια Τράπεζα, η WAIPA συμβάλλει ουσιαστικά στη διαμόρφωση παγκόσμιων προτύπων για την προσέλκυση και τη διευκόλυνση επενδύσεων.

Ως EU Regional Director της WAIPA, ο Δρ. Γιαννόπουλος θα εκπροσωπεί την Ευρώπη στον παγκόσμιο επενδυτικό χάρτη, ενισχύοντας τη συνεργασία, τη δικτύωση και τη διάχυση τεχνογνωσίας μεταξύ των ευρωπαϊκών οργανισμών και προωθώντας βιώσιμες και καινοτόμες επενδυτικές πολιτικές με διεθνή απήχηση.

Η εκλογή του συνιστά σημαντική διάκριση για την Ελλάδα και την Enterprise Greece, καθώς αναδεικνύει τη χώρα ως πυλώνα σταθερότητας, ανθεκτικότητας και εξωστρέφειας στην περιοχή της Νοτιοανατολικής Ευρώπης και της Μεσογείου.

«*Η συμμετοχή της Ελλάδας στο προεδρείο της WAIPA ενισχύει τη φωνή της Ευρώπης στον παγκόσμιο διάλογο για τις επενδύσεις και αναδεικνύει το ρόλο της χώρας μας ως στρατηγικού κόμβου και αξιόπιστου εταίρου στην προώθηση της βιώσιμης ανάπτυξης και της διεθνούς συνεργασίας. Είναι μεγάλη τιμή να εκπροσωπώ την Ελλάδα και την Ευρώπη σε έναν οργανισμό με καθοριστικό ρόλο στη διαμόρφωση των παγκόσμιων επενδυτικών τάσεων*»,

δήλωσε ο Δρ. Μαρίνος Γιαννόπουλος.

Η Enterprise Greece, ως εθνικός οργανισμός προώθησης επενδύσεων και εξαγωγών, θα συνεχίσει να εργάζεται συστηματικά για την προσέλκυση ποιοτικών επενδύσεων και την ενίσχυση της διεθνούς εικόνας της Ελλάδας ως στρατηγικού κόμβου επιχειρηματικής και επενδυτικής δραστηριότητας.

**Enterprise Greece**

Η Ελληνική Εταιρεία Επενδύσεων και Εξωτερικού Εμπορίου Α.Ε. (Enterprise Greece) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:**

ENTERPRISEGREECE | Γραφείο Τύπου– 210 3355705, Χρήστος Ρουμελιώτης c.roumeliotis@eg.gov.gr